《母子别》
宋代·于石

客游严陵道，中路哭者谁。
哀哀母子别，云是夫弃妻。
百年结欢母，一旦生别离。
妾去何足怜，怜此乳下儿。
哌哌未能语，弃去良可悲。
儿啼苦恋母，母闻转悲凄。
欲语别离苦，孩提尔何知。
徒能抚汝项，相顾空泪垂。
夫妇义已绝，母子恩亦亏。
尔饥谁与哺，尔寒谁与衣。
明年尔学行，谁与相提攜。
人言无母怜，有父尚可依。
尔父忍弃我，弃汝将如遗。
去去两相失，相见未有期。
娟娟秀眉目，梦寐或见之。
夜静涧声咽，犹似闻儿啼。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。